વિદ્યાવિહાર (ઈસ્ટ)ના ભીમનગર અને ડૉ. આંબેડકરનગરના તાનસા પાઇપલાઇનના દસ મીટરના અંતરમાં આવેલી સ્લમને આજે BMCના N વૉર્ડના અધિકારીઓ તોડવાની તૈયારી કરી ચૂક્યા છે. એનો વિરોધ કરવા માટે આ વિસ્તારના રહેવાસીઓએ પણ અંદરખાને તૈયારી કરી લીધી છે. આ રહેવાસીઓએ આજે કામધંધે ન જવાનો નિર્ણય લીધો છે. આ રહેવાસીઓનું કહેવું છે કે અમને રાજનેતાઓએ કરેલા પ્રૉમિસ મુજબ જ્યાં સુધી પ્રૉપર રહેઠાણ નહીં મળે ત્યાં સુધી અમે આ વિસ્તાર છોડીશું નહીં. તેમણે ૨૦૧૩ના જુલાઈ મહિનામાં પણ આ જ વાત કરી હતી અને ગઈ કાલે પણ તેમણે એનો જ પુન: ઉચ્ચાર કર્યો હતો. આજની કાર્યવાહીને પગલે BMC અને રહેવાસીઓ વચ્ચે ધમાલ થશે એ અફવાથી આ વિસ્તારની આસપાસમાં આવેલાં બિલ્ડિંગોના લોકોમાં પણ જોરદાર ફફડાટ ફેલાઈ ગયો છે.